कलकत्ता में ही सबसे पहले नवजागरण की शुरुआत हुई । उद्योगधंधों की स्थापना हुई । कल-कारखाने लगे । इन कल-कारखानों में मजदूरी करने के लिए हजारों-हजारों की संख्या में बिहारी मजदूर कलकत्ता आए । जूट मिल, रेलवे स्टेशन और बड़ा बाजार में ये खप गए । रोजी-रोटी की खोज में यह अपने देस, गाँव एवं मिट्टी से दूर हो गए थे । ये आज भी ‘सपने में भी सुनते हैं अपनी धरती की धड़कन’ । पर आज स्थिति बदल गई है । आज बिहार या उत्तर प्रदेश से बहुत ही कम संख्या में मजदूर कलकत्ता आ रहे हैं । वजह है, कल-कारखानों का बंद होना । रोजगार की कमी । आज इसी रोजगार की कमी की वजह से, सिर्फ बिहार या उत्तर प्रदेश के ही नहीं बल्कि पश्चिम बंगाल के मुर्शिदाबाद, खड़गपुर और मिदिनापुर आदि शहरों से भी लोग, बड़ी संख्या में, रोजगार की तलाश में दिल्ली की ओर जा रहे हैं । आज के बंगाल का यह सच है ।